Spitalul Malaxa a plătit 10 contracte cu firma de bijuterii Yarouse Jewellery ca să curețe instrumentarul de la Ginecologie-Sterilizare! – ”A fost fictiv! Cadouri pentru Vrăbi, iubita managerului Secureanu” ÎNREGISTRĂRI: În timp ce ”Vrăbi” ridică la Londra premiile în numele Gabrielei Firea, managerul Secureanu zvîrle cu pahare spre angajatele din spital și le amenință: ”Bă cretino, vezi că-ți f*t și vreo două!”

marți, 29 noiembrie 2016, 7:02

”–Ieși în p**a mea afară! Pleacă, băga-mi-aș p**a în creierul tău! Pleacă-n p**a mea acasă!

-Luați mâna de pe mine!

-Pleacă, fă, p***ă, acasă! Dă-te-n p**a mea!

–Doamne, ferește!”

Azi începem cu o înregistrare de acum cîteva zile, realizată de pe holul din fața biroului lui Florin Secureanu.

Boss-ul de la Spitalul Malaxa era atît de furios că angajații refuză să mai întocmească acte fictive încît ”nu te mai puteai înțelege cu el”.

Aflat la birou, Secureanu a insultat o femeie din subordine, a aruncat un pahar spre ea, care s-a spart fără să o nimerească, și apoi, furios că îl înfruntă, a amenințat-o: ”Bă cretino, vezi că-ți f*t și vreo două!”

Ce face acum Florin Secureanu? După ce duminică și-a închis mobilul, managerul a rămas ascuns toată ziua de ieri.

Alintată ”Vrăbi”, iubita managerului Secureanu stă la baza unor contracte nemaivăzute în sănătatea românească.

Spitalul Malaxa a plătit 9.000 de euro unei firme de bijuterii, sub pretextul că ”aceasta va curăța instrumentarul de la Ginecologie”.

Publicăm contractele, facturile și documentele. Nimeni din spital nu-și amintește ca firma de bijuterii să fi curățat foarfecele sau mînerele pentru bisturie, așa cum scrie în acte!

”De asemenea, tot spitalul a plătit 20.000 de RON pentru data roaming-ul folosit de ”Vrăbi” în concediul din această vară în Croația. Suma se vede în contractul cu Vodafone”, spun sursele ziarului.

Investigație de Mirela Neag, Răzvan Luțac și Cătălin Tolontan

După ce va fi ascultat această înregistrare, Gabriela Vrînceanu Firea să nu se supere prea tare, căci tocmai a cîștigat un premiu!

Trofeul o așteaptă în biroul managerului Secureanu, de la Spitalul Malaxa. Sau acolo era înainte să i se expună faptele.

Nu e nici o metaforă, e un trofeu metalic, cu numele ei de primar inscripționat adînc.

Acum cîteva zile, la Londra, la o gală din acelea anonime, unde prezența și statuetele se cumpără cu bani mulți, un bărbat și o femeie din România se înfățișează pe podium.

O pereche potrivită

Cei doi sînt lucioși ca scoși din cutie.

El e îmbrăcat cu un sacou care imită o haină cusută în aur.

Ea, brunetă și slabă ca un model de pe coperta Cosmopolitan, ediția frumuseții emergente în căutarea imperiului care să o adopte.

Cuplul se asortează perfect! El e cu totul și cu totul de aur, ea poartă o broderie aurie, care se revarsă peste umerii goi.

6.000 de euro au costat cele două premii de la Londra, al lui Florin Secureanu și al Gabrielei Firea, conform surselor Gazetei

El o alintă ”Vrăbi”

El este managerul Spitalului Malaxa, Florin Secureanu, 52 de ani.

Directorul strînge în mînă trofeul care îi poartă numele. Obiectul e frumos. Seamănă cu un cap de rege de la șah, tăvălit într-un amestec de miere și aur pînă s-a îmbolnăvit de diabet.

Alături stă iubita lui, Eugenia Chiriac, 24 de ani.

El îi spune, tandru, ”Vrăbi”. Așa o știe tot Spitalul Malaxa, de ”Vrăbi”.

Vrăbi de la Vrăbiuța, ca-n sceneta lui Tomiță, și pe cuvîntul nostru că nimic din toată investigația asta nu e metaforă, nu s-au inventat figuri de stil care să descrie ce se petrece la ”Malaxa”!

Iubita a a ridicat trofeul în numele lui Firea

Florin Secureanu ridică premiul pentru el, iar Vrăbi primește premiul în numele Gabrielei Firea, primarul Bucureștiului!

Se pozează unul lîngă altul, în lumina strălucitoare a nopții londoneze.

”Firea n-a știut nimic. Cum spitalul depinde de Primăria Capitalei, managerul a vrut, probabil, să-i facă o surpriză” Angajat al Spitalului Malaxa, sursă a Gazetei

”6.000 de euro au costat premiile”

Și iată-i, ca pe un cuplu de succes, el și ea, elefantul și vrăbiuța, culegătorii gloriei în viața asta care trece atît de repede.

O glorie cam scumpă, ce-i drept.

”Cei 6.000 de euro cît au costat ambele premii au fost plătiți de o firmă care are și ea contracte cu Spitalul Malaxa. Și-au scos banii”, susține o sursă a Gazetei.

”Vrăbiuța frumușică și sprințară”

Ce vremuri cu Toma Caragiu și Mircea Diaconu, față în față!

”Elefantul, vrăbiuța plus bursucul și maimuța muncesc cu aprindere la o întreprindere”.

Bine, Vrăbi nu muncește în spital, doar ”primește cadouri din contractele plătite de spital”, după cum susțin sursele ziarului.

”Vrăbiuța-i secretară, frumușică și sprințară, iar director elefantul, care face pe berbantul”.

Pasiunile lui Vrăbi sînt cumpărăturile și, mai ales, bijuteriile.

În 27 iunie 2013, Spitalul Malaxa încheie primul din seria de 10 contracte, în valoare de 39.500 de lei, cu firma Yarouse Jewellery.

”Șeful vrea bijuterii. Cum facem contractul?”

”Știm, pare incredibil, dar acesta este adevărul, lucrurile la Malaxa mergeau cam așa: managerul sau Vrăbi avea o nevoie. Să zicem bijuterii. Și atunci plătea spitalul. Dar cum să justificăm? Băgăm un contract că ne curăță instrumentarul medical!”.

Florin Secureanu n-a fost ieri la spital.

Managerul are în continuare telefonul închis și n-a putut fi contactat ca să comenteze contractul pe care l-a semnat cu Yarouse Jewellery.

Cifra de afaceri a firmei este egală cu cît i-a dat spitalul!

Singura firmă de bijuterii a lumii care curăță instrumentarul la ginecologie, Yarouse Jewellery are sediul pe una dintre străduțele Bucureștiului Vechi, Gabroveni numărul 4.

Toată cifra de afaceri din 2014 a prăvăliei de reparat bijuterii e dată de contractele de 22.000 de lei cu Spitalul Malaxa.

La fel se întîmplă în anul 2015.

39.500 de lei a plătit în total Spitalul Malaxa firmei de bijuterii în perioada iunie 2013-noiembrie 2015

Nota de fundamentare: ”Firmă acreditată și specializată”

Să luăm exemplul elaborării unui contract din cele 10.

Spitalul alcătuiește o notă de fundamentare semnată de tehnicianul Lucian Nicolae: ”Achiziția să se facă cu o firmă acreditată și specializată”. Fix așa!

Referatul de necesitate este semnat de managerul Florin Secureanu, de directorul administrativ Paul Stoica și de directorul medical Gabriela Obilișteanu.

Contractul cu numărul 16089 se semnează în 25 septembrie 2015.

La obiectul de activitate scrie: ”Servicii de curățare instrumentar conform anexei”.

Spicuim din anexe:

”Curățare instrumentar Ginecologie-Sterilizare

Instrumente obturație

Întorcător pleoape

Mînere pentru bisturiu

Pensă chirurgicală ASSON

Pensă ri-anatomică THUMB

Stetoscop obstretical

Stilet butonat

Specul vaginal

Foarfecă chirurgicală

Foarfecă uterină

Forceps arterial

Dilatator traheal cu 2 brațe

Depărtător WOLKMAN”.

Din partea Malaxa, în fruntea semnăturilor stă cea a lui Florin Secureanu.

Din partea Yarouse Jewellery semnează Simona Trandafir.

Yarouse Jewellery: ”SEAP? Ce înseamnă SEAP?

-Bună ziua, doamnă Simona Trandafir! Ați avut cîteva contracte cu Spitalul Malaxa?

-Da.

-Și în ce au constat ele?

-Am curățat instrumentele de operație.

-Sînteți o firmă de bijuterii. Aveți printre activitățile firmei curățarea de instrumente din spitale?

-Nu, nu avem în domeniul de activitate curățarea de instrumentar medical.

-Și atunci cum ați făcut-o?!

-Ne-am dat seama că se poate.

-Îl cunoașteți pe managerul Florin Secureanu?

-Da. Am avut plăcerea să-l cunosc, ca să zic așa. Foarte amabil a fost.

-Dînsul v-a dat contractul?

-Nu.

-L-ați luat de pe SEAP?

-SEAP? Ce înseamnă SEAP?

-SEAP e Sistemul Electronic de Achiziții Publice. De regulă, așa se cîștigă contractele cu spitalele publice.

-Nu, noi am făcut altfel.

-Cum anume?

-Pe internet am intrat parcă și am văzut că au nevoie de așa ceva. Apoi am mers la spital și acolo am întîlnit o doamnă, apoi pe domnul director Secureanu și pe un domn cu barbă care ne-a arătat ce urma să curățăm.

10 contracte a avut Spitalul Malaxa cu Yarouse Jewellery pentru curățarea instrumentarului medical

”Soțul meu a curățat instrumentele acasă”

-Și cum le-ați curățat?

-Noi sîntem o firmă mică. Eu și soțul. Le-am luat în mașină pe rînd. Foarfeci, pense, ce mai erau. Le-a curățat soțul. Erau din inox.

-Unde le-a curățat?

-Acasă la noi. Le-a curățat cu niște substanțe, el e specialist bijutier, a lucrat și pe vremea lui Ceaușescu, eu alerg după contracte.

-Ne pare rău, dar nimeni din spital nu a putut să confirme că ați făcut aceste lucruri cu adevărat. Ați luat în trei ani 9.000 de euro de la „Malaxa” și nu v-a văzut nimeni lucrînd pentru ei?

-M-am întîlnit cu un domn cu barbă cînd ne-a arătat.

-Directorul administrativ Paul Stoica?

-Da, parcă așa îl cheamă.

-Am înțeles. Prima oară vi le-a arătat. Dar după aceea cine vi le-a predat, cui le-ați dat înapoi?

-Nu mai știu exact. Cred că tot domnului Stoica.

”ANAF ne-a închis firma”

-Noi vă sunăm acum din fața fostului dumneavoastră magazin din Gabroveni 4. Arată ca și cum nu mai aveți nimic aici. V-ați mutat?

-Aaa. Păi, între timp noi am închis firma.

-De ce?

-Bijuteriile nu merg în România. Cei de la ANAF ne-au închis-o.

-Ultimul contract cu spitalul l-ați încheiat acum un an. Firma mai funcționa atunci?

-Cred că da.

-Sursele noastre din spital susțin că, de fapt, ați luat acești bani, n-ați prestat nimic pentru spital, dar le-ați dat niște bijuterii domnului Secureanu și prietenei dînsului.

–Nu i-am dat nimic domnului Secureanu! Dacă știam că se întîmplă toate acestea nu mai făceam prostia asta!

-Cum adică prostie?

-În sensul că nu ne mai băgam în așa ceva. Am vrut să facem bine și uite unde am ajuns! Noi sîntem niște oameni modești, nu am intenționat să picăm în asta.

-Nici prietenei lui Florin Secureanu nu i-ați dat nimic?

–(Ezită) Nu o cunosc, nici nu știam că are o prietenă. (Vrăbi și patroana de la reparat bijuterii sînt prietene de facebook).

Directorul administrativ Malaxa: ” Nu mai știu nimic. Să vă lămurească domnul director Secureanu!”

Față în față la Spitalul Malaxa cu Paul Stoica, tipul cu barbă invocat de Simona Trandafir, patroana de la Yarouse Jewellery.

-Domnule Stoica, ați semnat referatul de necesitate pentru serviciile de curățare.

-Nu mai știu nimic. Ce vreți să vă spun?

– Dar e posibil ca o firmă de bijuterii să curețe instrumentarul de la Ginecologie-Sterilizare?

– Nu mai știu nimic. Să vă lămurească domnul director Secureanu în legătură cu firma de bijuterii.

Directorul administrativ rîde amar și se îndepărtează pe hol.

Directorul medical Malaxa: ”Luați bon de ordine!”

-Bună ziua, doamna director Obilișteanu, ați semnat Referatul de necesitate pentru curățarea instrumentarului medical, în baza căruia a fost semnat contractul cu o firmă de bijuterii.

-Aveți număr de înregistrare?

-Numărul de înregistrare al documentului semnat de dumneavoastră? Da, vi-l arăt.

-Nu, nu, numărul de înregistrare ca să vorbiți cu mine.

-M-a legitimat bodyguardul, sînt înregistrată la intrarea în spital.

-Nu, număr de ordine!

-??? Nu înțeleg, iertați-mă!

-Trebuie să vă înregistrați și să primiți număr de ordine.

-Doamna doctor, nu vrem decît să vă întrebăm dacă în calitate de director medical vă amintiți cum ați semnat documentul în care un magazin de bijuterii a ajuns să vă curețe instrumentarul ginecologic?

-Nu știu despre ce firmă vorbiți! Eu acum sînt în timpul programului.

-Și atunci să venim în afara programului?

-Nu aveți număr de ordine, deci nu avem ce discuta.

Și a chemat bodyguardul.

Spitalul plătește 20.000 de lei pentru internetul mobil din concediul de astă-vară

Extravaganțele de la ”Malaxa” sînt un șir infinit de întîmplări care se încovrigă asupra firescului lumii.

”În această vară, managerul și Vrăbi și-au făcut concediul în Croația”, povestește o altă sursă.

Lui Vrăbi îi place să navigheze cu tableta pe internet cînd e plecată din țară.

„20.000 de lei plătește spitalul către Vodafone pentru roamingul de date în urma concediului din Croația al lui Secureanu și al lui Vrăbi. Suma e ușor de depistat în factură. Am eșalonat-o s-o descărcăm în rate, să nu se vadă, dar cheltuiala e acolo!” Angajat al spitalului, sursă a Gazetei

Două trofee triste

Managerul nu a sosit azi la spital.

Cele două cupe aurite, unul cu numele Florin Secureanu și celălalt cu numele Gabriela Firea, șed însingurate în biroul său de pe bariera Vergului.

Măcar Vrăbi a avut momentul ei de glorie.

Nu mulți oameni au strîns în brațe o cupă, cu sentimentul că reprezintă un oraș cu 2 milioane de locuitori!

Secureanu e pe lista eroilor Revoluției

În ”Malaxa” se simte starea din 22 decembrie 1989.

Medicii, asistenții, angajații trăiesc sentimentul amestecat al bucuriei și al fricii că elicopterul care a decolat de pe CC se va întoarce.

Managerul Secureanu cunoaște bine clipa.

Pentru că, în afară de ecuson de la Camera Deputaților, doctorat de la SRI, haină de la Cavalerii de Malta și apartament de la RAPPS, Florin Secureanu se regăsește și pe lista luptătorilor pentru victoria Revoluției, cu facilitățile fiscale de rigoare!

Elefantul, vrăbiuța și șpăguța.

N-am găsit altă rimă!

Dialogul dintre manager și angajați, transcris pentru ministrul Vlad Voiculescu și primarul Gabriela Firea

-În conformitate… de aici tai și lași În, pui cu Î, tai partea asta de început. Pui în conformitate cu fișa postului…

-Și trece 1, 2, 3, 4 cum ți-am zis, în p**a mea! Ce-i așa greu?!

– Care 4? Că nu e 4!

– 1, 2, 3, câte sunt acolo!

– Asta o lași în partea de jos…

– Nu pricepe, bă, să-mi bag p**a, tre’ să-i explic toate…

– Da’ de ce tre’ să țipăm, șefu?!

– Că, în p**a mea, nu știți nimic! Băga-mi-aș p**a în creierii voștri!

– Păi, nu mai fac.

– Dă-te-n p**a mea! Hai, dă-te, că le scriu eu. La ce p**a mea te mai țin? (aruncă cu paharul)

– Doamne, ferește!

– Ieși în p**a mea afară! Pleacă, băga-mi-aș p**a în creierul tău! Pleacă-n p**a mea acasă!

– Luați mâna de pe mine!

– Pleacă, fă p***ă, acasă! Dă-te-n p**a mea!

– Doamne, ferește!

– N-avem ce! Dă-i drumul! Pleacă, în p**a…

– Nu plec nicăieri!

– Pleacă, băga-mi-aș p**a în creierii tăi de…

– Nu am unde să plec, îmi pare rău!

– Ia dă-o afară pe p**a asta proastă!

– Doamne ferește!

– Bă idioato, ți-am dat în scris, proasto! Bă proasto, ți-am dat scris?!

– Și ce dacă mi-ați dat scris?

– Păi, să faci cum îți zic, proasto, d-aia! Că ești proastă!

– Nu cred!

– Ba da! Uite, că ești. Dacă nu aduci cum îți zic, idioato!

– Și tre’ să mă-mpingeți, să mă…

– Bă cretino, vezi că-ți f*t și vreo două!

– Eh, hai, asta ar mai lipsi!

– Bă proasto! Bă idioato!

– Deci asta ar mai lipsi.

– Ia îmbracă-te și pleacă, dă-te-n p**a mea!

– De ce să plec?

– Că te dau eu afară, dă-te-n p**a mea. Că nu-ți faci treburile.

– Că nu-mi fac treburile, da.

– Hai, vino și scrie dispozițiile.